  Майя Бывальцева 9-тӥ южтолэзе Удмуртилэн Москваысь постпредствояз удмуртъёслэн тулыс йылолъёссылы сӥзем ӝыт ортчытӥзы. Ужрадэ 70 пала адями пыриськиз. Со сярысь ивортодэтъя «Удмуртия» агентстволы вераз огез радъясез, Москваысь удмуртъёслэн «Герд» огазеяськонзылэн кивалтӥсез Маргарита Сельченкова. Солэн кылъёсызъя, та ӝыт огазеяськонлэн «Удмуртъёслэн дырпус йылолъёссы но шулдыръяськонъёссы» ӵектосэз улсын радъяськиз. Тулыс праздникъёс сярысь Башкортостанын вордскем удмурт нылаш, али Москваысь педагогикая университетысь магистрант Екатерина Фаршатова вераз. Екатерина туж ӟеч презентация возьматӥз. Мадиз милемлы Вӧйдыр, Шайтан келян, Ӵӧжы сиён, Шорт миськон, Гырыны потон, Акашка, Быдӟымнунал, Лудэ лэзён, Тулыс кисьтон йылолъёс сярысь. Огез кышномурт шуэ: «Вот ведь, пичи дыръямы ваньзэ тае адӟиськом вал, анайёс, родняос вискын бызьылӥськом, бергаськом вал. Но Москвае вуыса гинэ, таӵе презентациосты адӟыса, валаны кутскиськом: та ведь ваньмыз ӵошен вашкала обрядъёссы, улон шоры учкемзы» Маргарита Сельченкова, Москваысь «Герд» огазеяськонлэн кивалтӥсезУдмуртъёслэсь вашкала улэм-вылэмзэс, йылолъёссэс 1929-тӥ арын Пичи Пурга ёросысь Улын Юри гуртын лэсьтэм «Соперницы» фильмлэн люкетъёсысьтыз но адӟизы. Нялтас вераса, та гуртысь пумиськонэ лыктэм Илья Афанасьев ивортӥз, 22-тӥ оштолэзе Улын Юриын фильмлы 90 ар тырмонэз пусйыны малпало шуыса. Маргарита Сельченкова верамезъя, соослэн ужрадэ вуылыны мылкыдзы ӝутскиз. Котькуд таӵе пумиськонлы Москваын улӥсь бӧлякъёс ас кужыменызы концерт дасяло. Таяз радэ но крезьгуръя Гнесинъёс нимо академиын дышетскись Степан Лагунов баянэн шудӥз, крезьгуръя школаын нырысетӥ классын дышетскись Маша Гущина – флейтаен. Олеся Полатова, Людмила Петрова но Людмила Нордгеймер кырӟанъёс кузьмазы. Кунлэн шоркараз Яр ёросысь вуэм Светлана Захарова пиналъёс пӧлын ӵошатсконъёс ортчытӥз. Командаос «табань шудонъёсын» шудӥзы. Ужрад Вӧйдыре тупаз бере, ӝӧк тыр сиён но дасязы. Кышноос гуртазы табань дасяллям, картошкаен но губиен кыстыбей, перепеч, шаньга, кубистаен сиён. Конкурс ортчиз, жюри эскериз: самой валтӥсь критериез вал – удмурт шӧмо медло. Самой ческыт пӧраськем Светлана Захарова, мусэн кубиста со дасям милемлы Маргарита Сельченкова, Москваысь «Герд» огазеяськонлэн кивалтӥсезМаргарита Сельченковалэн верамезъя, «Удмуртъёслэн дырпус йылолъёссы но шулдыръяськонъёссы» ӵектосэз улсын «Герд» огазеяськон тол йылолъёсын тодматон ӝыт ортчытӥз ни. Туэ толшоре Ымусьтон но Йӧвылэсультон праздникъёсты тодазы вайизы. Нимысьтыз ӧтем куноос вал Можгаысь «Кырӟась сюлэмъёс» ансамбль. Котькуд ужрадлы ӟеч-ӟеч дасяськиськом, шуэ «Герд» огазеяськонлэн кивалтӥсез. Таӵе ужрадъёсамы Москваысь адямиос но вуыло – бигеръёс, ӟучьёс, комиос, поръёс. Озьы ми Москваын улӥсьёсты удмурт культураен тодматӥськом. Котькуд мероприятилы ӟеч-ӟеч дасяськиськом, удмурт калыклэсь культуразэ, историзэ Москваысь адямиослы пыр-поч возьматӥськом Маргарита Сельченкова, Москваысь «Герд» огазеяськонлэн кивалтӥсезМоскваын улӥсь удмуртъёслэн бӧляксы Удмуртиысь вуэм вань калыкъёсты огазеяны тырше, пусъе Маргарита Сельченкова. Со сяна, асьсэос удмуртъёс но выжыоссэс умойгес валало, дунъяны быгато. Тодамы вайиськом удмурт йылолъёсты, йырамы систематизировать кариськом, дуннеысь мукет культураосын ӵошатӥськом. Собере самой главноез – удмуртлыклэсь интызэ валаны кутскиськом. Самой кулэез – нылпиосмес удмурт культураен тодматӥськом, вань умойзэ соослы пыӵатӥськом. <…> Куддыръя дорын, семья пушкын дыр ик ӧвӧл удмурт культура сярысь вераськыны, нош таӵе ӟеч дасям мероприятиосы вуиськод ке, удмуртъёс ӵош люкасько ке, шалтыр удмурт сямен вераськиськом, удмурт дэрем дӥсяськом, кырӟаськом, эктӥськом. Пиналъёс тае адӟо, кылзо, сюлмазы пыӵато Маргарита Сельченкова, Москваысь «Герд» огазеяськонлэн кивалтӥсезМаргарита Сельченкова нимысьтыз тау карон кылъёссэ вераз «Герд» огазеяськонлэн правлениезлэн ёзчиосызлы, туннэ отчы пыро Киясаысь Лидия Осипова но Владимир Камашев, Алнаш палась Лариса Марданова но Людмила Петрова, Балезиноысь Евгений Максимов, Глазовысь Евгений Веретенников, Эгралась Владимир Феоктистов, Башкириысь Людмила Чернова, Ярысь Людмила Нордгеймер.  Тегъёс: Мерлык Лулчеберет Москва Удмуртия удмуртъёс удмуртъёслэнбляксы йылолъёс  